	Euroopan parlamentti
2024-2029
	[image: EP logo RGB_Mute]



<Commission>{CULT}Kulttuuri- ja koulutusvaliokunta</Commission>
Puheenjohtaja

<Date>{14/07/2026}14.7.2026</Date>
Li Andersson
Puheenjohtaja
Työllisyyden ja sosiaaliasioiden valiokunta
Bryssel
Asia:	<Titre>CULT-valiokunnan lausunto osaamisen kehittämisestä EU:ssa ja ammatillisen koulutuksen mahdollisuuksista muutoksen aikakaudella</Titre> <DocRef>(2026/2070(INI))</DocRef>
Arvoisa puheenjohtaja
Kulttuuri- ja koulutusvaliokuntaa on pyydetty antamaan edellä mainitussa menettelyssä lausunto valiokunnallenne. Valiokunta päätti antaa kyseisen lausunnon kirjeen muodossa.
Kulttuuri- ja koulutusvaliokunta käsitteli edellä mainittua asiaa kokouksessaan 14. heinäkuuta 2026. Tässä kokouksessa se päätti antaa asiasta vastaavalle työllisyyden ja sosiaaliasioiden valiokunnalle jäljempänä esitetyn lausunnon.
Kunnioittavasti
Nela Riehl


[bookmark: _Hlk234339819]EHDOTUKSET


	ottaa huomioon Euroopan unionin toiminnasta tehdyn sopimuksen ja erityisesti sen 165 ja 166 artiklan,

A. toteaa, että ammatillinen koulutus on eurooppalaisen koulutusalueen, osaamisunionin ja eurooppalaisen elinikäisen oppimisen ekosysteemin keskeinen pilari, jolla edistetään henkilökohtaista kehitystä, laadukkaita työpaikkoja, sosiaalista yhteenkuuluvuutta, EU:n kilpailukykyä ja häiriönsietokykyä, myös strategista riippumattomuutta, vihreän ja digitaalisen siirtymän sekä väestörakenteen muutoksen ja teollisuuden muutosprosessin aikana; ottaa huomioon, että ammatillisella koulutuksella on ratkaisevan tärkeä rooli Euroopan teollisen perustan vahvistamisessa, erikoistuneen teknisen taitotiedon säilyttämisessä ja parantamisessa sekä työvoimapulan torjunnassa aloilla, jotka ovat olennaisen tärkeitä unionin kilpailukyvyn ja häiriönsietokyvyn kannalta; ottaa huomioon, että marraskuussa 2002 käynnistetty Kööpenhaminan prosessi, jonka avulla pyritään vahvistamaan eurooppalaista yhteistyötä ammatillisen koulutuksen alalla, on tarjonnut yhtenäiset puitteet ammatillista koulutusta koskevalle unionin politiikalle;

B. katsoo, että ammatillista koulutusta olisi arvostettava laadukkaana oppimispolkuna itsessään ja että jäsenvaltioiden olisi edistettävä ja tuettava ammatillisten ja akateemisten väylien yhtäläistä arvostusta kansallisten koulutusjärjestelmiensä mukaisesti toimintapolitiikan suunnittelussa, oppijoiden ohjauksessa, liikkuvuusmahdollisuuksissa, tunnustamisjärjestelmissä, laatuun investoimisessa ja ammatillista koulutusta koskevassa julkisessa viestinnässä; katsoo, että samanarvoisuuden olisi tarkoitettava tosiasiallista saatavuutta ja mahdollisuuksia kaikenikäisille ja -taustaisille oppijoille eikä nollasummakilpailua eri koulutusalojen välillä;

C. ottaa huomioon, että ammatillisen koulutuksen houkuttelevuus ja laatu eivät riipu ainoastaan sen merkityksestä työmarkkinoilla vaan myös opetuksesta ja harjoittelusta, ohjausjärjestelmistä, osallistavasta saatavuudesta, siirtymismahdollisuuksista eri koulutuspolkujen välillä, osaamisen ja tutkintojen tunnustamisesta samoin kuin perustaitojen, digitaalisten ja vihreiden taitojen, kansalaistaitojen sekä sosiaalisten ja monialaisten taitojen kehittämisestä;

D. toteaa, että julkiset investoinnit oppijaa kohti ja suora taloudellinen tuki ovat järjestelmällisesti alhaisempia toisen asteen koulutuksessa ja sellaisessa toisen asteen jälkeisessä koulutuksessa, joka ei ole korkea-asteen koulutusta, kuin korkea-asteen koulutuksessa useimmissa jäsenvaltioissa, ja että ammatillinen koulutus on keskittynyt nimenomaan ensiksi mainituille aloille[footnoteRef:2]; [2:  https://www.europarl.europa.eu/RegData/etudes/STUD/2026/783536/CASP_STU(2026)783536_EN.pdf




] 


E. toteaa, että ammatillisen koulutuksen opiskelijoiden ja oppisopimuskoulutettavien liikkuvuus on edelleen selvästi yksi niistä aloista, joilla tätä tavoitetta ei ole vielä onnistuttu toteuttamaan käytännössä; ottaa huomioon, että liian monet ammatillisen koulutuksen opiskelijat ja oppisopimuskoulutettavat kohtaavat edelleen oikeudellista epävarmuutta, hallinnollisia esteitä, rajallisia palveluntarjoajien valmiuksia, epäselviä vastuita sekä vakuutuksiin, palkkaukseen, sosiaaliturvaan ja tunnustamiseen liittyviä ratkaisemattomia kysymyksiä; toteaa, että oppijat eivät useinkaan ole tietoisia oikeuksistaan eivätkä menettelyistä, joita on käytettävissä väärinkäytöksistä ilmoittamiseksi; ottaa huomioon, että lisäesteet, kuten elin- ja asumiskustannusten nousu, saattavat sulkea sosioekonomisesti heikommassa asemassa olevat oppijat ammatillisen koulutuksen liikkuvuusmahdollisuuksien ulkopuolelle;

F. ottaa huomioon, että jatkuvat osaamisen kohtaanto-ongelmat haittaavat edelleen tuottavuutta, talouskasvua ja innovointia kaikkialla unionissa, mikä korostaa tarvetta tiiviimpään yhteistyöhön koulutuksen tarjoajien, työnantajien, pk-yritysten ja paikallisten tuottavien ekosysteemien välillä; ottaa huomioon, että oppisopimuskoulutukseen perustuvat ja opiskelu- ja harjoittelujaksoja yhdistelevät ammatillisen koulutuksen järjestelmät, joissa yhdistyvät koulupohjainen oppiminen ja olennainen ja laadukas työssäoppiminen yrityksissä, ovat osoittautuneet tehokkaiksi tuettaessa siirtymistä koulutuksesta työelämään;

G. katsoo, että liikkuvia ammatillisen koulutuksen opiskelijoita ja oppisopimuskoulutettavia koskevien yhteisten eurooppalaisten periaatteiden ja säännösten vahvistaminen voisi auttaa lisäämään oikeusvarmuutta oppijoiden, ammatillisen koulutuksen tarjoajien, työnantajien ja toimivaltaisten viranomaisten kannalta, samalla kun kunnioitetaan täysin jäsenvaltioiden toimivaltaa ja kansallisia ammatillisen koulutuksen järjestelmiä;

H. ottaa huomioon, että ammatillisen koulutuksen opiskelijoiden liikkuvuus edellyttää vahvempia tukivalmiuksia ammatillisissa oppilaitoksissa, mukaan lukien tähän varattu henkilöstö, ohjaus, työnantajakumppanuudet, yksinkertaistetut menettelyt ja digitaaliset välineet;

I. ottaa huomioon, että nykyiseen Erasmus+ -ohjelman mukaisissa ammatillisen koulutuksen huippuyksiköissä on kyse muutosvoimaisista yhteistyöhankkeista ja kumppanuuksista, jotka saattavat yhteen ammatillisen koulutuksen tarjoajat, viranomaiset, tiedeyhteisön ja yksityisen sektorin ja joilla on rooli osaamisekosysteemeissä, työelämässä, innovoinnissa sekä vihreässä ja digitaalisessa siirtymässä, ja että niitä tuetaan innovatiivisilla opetusmenetelmillä, opettajien ja kouluttajien ammatillisella kehittymisellä, oppijoiden ja henkilöstön liikkuvuudella ja ammatillisen koulutuksen kansainvälistymisstrategioilla;

J. ottaa huomioon, että ammatillinen koulutus tarvitsee riittävää, näkyvää ja asteittain vahvistettua tukea seuraavassa monivuotisessa rahoituskehyksessä, erityisesti Erasmus+ -ohjelmassa, samalla kun pidetään kiinni ohjelman joustavuudesta ja tasapainoisesta elinikäisen oppimisen rakenteesta sekä muista täydentävistä EU:n varoista; ottaa huomioon, että huippuosaaminen ammatillisessa koulutuksessa riippuu myös opettajista, kouluttajista, työpaikkaohjaajista, koulutuspolkujen välisestä läpäisevyydestä ja inklusiivisista koulutusmahdollisuuksista;

K. ottaa huomioon, että ammatillisen koulutuksen opettajapula vaikuttaa kaikkiin EU:n 27 jäsenvaltioon; ottaa huomioon, että Cedefopin vuonna 2025 tekemän tutkimuksen mukaan vain 18 prosenttia ammatillisen koulutuksen opettajista on sitä mieltä, että heidän ammattiaan arvostetaan, kolmasosalle ammatillisen koulutuksen opettajista tämä ammatti ei ollut ensimmäinen vaihtoehto ja ammatillisen koulutuksen opettajat saavat keskimäärin 11 prosenttia vähemmän palkkaa kuin muut korkeakoulutetut ammattilaiset[footnoteRef:3]; [3:  https://www.cedefop.europa.eu/en/press-releases/cedefop-launches-first-european-vocational-teacher-survey-tackle-critical-vet-teacher-shortages





] 


1.	pitää myönteisenä sitä, että ammatillinen koulutus on jälleen poliittisen huomion kohteena osaamisunionin, Kööpenhaminan prosessiin kuuluvan Herningin julistuksen ja tulevan ammatillista koulutusta koskevan eurooppalaisen strategian yhteydessä, ja muistuttaa sen roolista eurooppalaisen koulutusalueen, osaamisunionin ja eurooppalaisen elinikäisen oppimisen ekosysteemin pilarina parannettaessa kilpailukykyä ja selviytymiskykyä;

2.	kehottaa komissiota ja jäsenvaltioita muuntamaan ammatillisten ja akateemisten väylien yhtäläisen arvostuksen konkreettisiksi toimenpiteiksi toimintapolitiikan suunnittelussa, oppijoiden ohjauksessa, liikkuvuusmahdollisuuksissa, tunnustamisjärjestelmissä, laatuun investoimisessa sekä ammatillisen koulutuksen huippuosaamista ja osallistavuutta koskevassa julkisessa viestinnässä erityisesti sen houkuttelevuuden lisäämiseksi;

3.	korostaa, että samanarvoisuuden olisi tarkoitettava oppijoiden tosiasiallisia mahdollisuuksia eikä nollasummakilpailua eri koulutusalojen välillä;

4.	korostaa, että tulevan ammatillisen koulutuksen strategian olisi edelleen oltava oppijakeskeinen ja sillä olisi tuettava sekä Euroopan kilpailukykyä että oppijoiden henkilökohtaista kehitystä, sosiaalista osallisuutta ja demokraattista osallistumista, jolloin voidaan edistää laadukasta, osallistavaa, innovatiivista ja houkuttelevaa eurooppalaista ammatillista koulutusta, jossa kansainvälisyydellä on sijansa; korostaa tässä yhteydessä selkeiden etenemispolkujen merkitystä ammatillisessa koulutuksessa, mukaan lukien korkea-asteen ammatillinen koulutus ja tutkinnot vähintään eurooppalaisten tutkintojen viitekehyksen tasolla 5;

5.	varoittaa, että monet perinteiset käsityötaidot ja kulttuuriperinnön säilyttämistaidot ovat vaarassa kadota väestörakenteen muutoksen ja jäsenneltyjen siirtoväylien puuttumisen vuoksi; korostaa sukupolvien välisen osaamisen siirron merkitystä pyrittäessä löytämään ratkaisuja väestörakenteen muutokseen ja työvoimapulaan; kannustaa aloitteisiin, joilla tuetaan kokeneita työntekijöitä heidän tietämyksensä ja asiantuntemuksensa välittämisessä mentoroinnin, työpaikalla tapahtuvan koulutuksen ja oppisopimusjärjestelmien avulla; kehottaa komissiota ja jäsenvaltioita hyödyntämään ammatillista koulutusta keinona turvata ja välittää näitä taitoja; kehottaa yhdistämään ammatillisen koulutuksen strategiat paikallisiin kulttuuriekosysteemeihin ja -perintöön alueellisen yhteenkuuluvuuden välineenä ja väestökadon torjumiseksi; kehottaa ottamaan kulttuurialan ja luovat alat täysimittaisesti huomioon tulevassa ammatillisen koulutuksen strategiassa;

6.	kehottaa komissiota ja jäsenvaltioita etsimään ensisijaisesti ratkaisuja oikeudelliseen ja hallinnolliseen epävarmuuteen, joka vaikuttaa liikkuviin ammatillisen koulutuksen opiskelijoihin ja oppisopimuskoulutettaviin, kun on kyse muun muassa oppijan asemasta, sopimusjärjestelyistä, palkasta, sosiaaliturvasta, vakuutuksista ja ulkomailla suoritettujen opintojaksojen tunnustamisesta;

7.	kehottaa komissiota vahvistamaan yhteisiä eurooppalaisia periaatteita ja säännöksiä, jotka koskevat liikkuvia ammatillisen koulutuksen opiskelijoita ja oppisopimuskoulutettavia, kunnioittaen täysin jäsenvaltioiden toimivaltaa ja kansallisia ammatillisen koulutuksen järjestelmiä, jotta voidaan auttaa lisäämään oikeusvarmuutta oppijoiden, ammatillisen koulutuksen tarjoajien, työnantajien ja toimivaltaisten viranomaisten kannalta, muun muassa kehittämällä yhteiset eurooppalaiset puitteet perusopetuksessa, ammatillisessa koulutuksessa ja korkea‑asteen koulutuksessa ulkomailla suoritettujen opintosuoritusten ja opintojaksojen automaattiselle vastavuoroiselle tunnustamiselle; kehottaa jäsenvaltioita takaamaan tunnustetuille liikkuvuusjaksoille osallistuville ammatillisen koulutuksen opiskelijoille kotimaisten apurahojen ja lainojen siirrettävyyden, jotta tuki seuraa opiskelijaa ulkomaille; korostaa, että on tärkeää tarkistaa ja indeksoida säännöllisesti avustukset ja taloudellinen tuki, joita myönnetään liikkuvuustoimintoihin osallistuville ammatillisen koulutuksen opiskelijoille, oppisopimuskoulutettaville, opettajille ja muulle henkilöstölle; 

8.	kehottaa rahoittamaan Erasmus+ -ohjelmasta ammatillisten oppilaitosten sisäisiä liikkuvuutta tukevia järjestelmiä, kuten oppilaitosten liikkuvuuskoordinaattoreita, Ranskassa toteutetun MONA-hankkeen kaltaisten onnistuneiden kokeilujen pohjalta, jotta tässä yhteydessä voidaan huomioida liikkuvuuskoordinaattorit, opastaa ammatillisen koulutuksen opiskelijoita heidän liikkuvuushankkeissaan, neuvoa ammatillisen koulutuksen opettajia eurooppalaisten hankkeiden perustamisessa ja edistää yhteyksiä ammatillisten oppilaitosten, yksityisen sektorin ja oppijoiden välillä;

9.	kannustaa kehittämään ammatillisen koulutuksen tarpeisiin mukautetun digitaalisen liikkuvuusinfrastruktuurin, joka perustuu paperittomasta Erasmus-hausta korkea-asteen koulutuksessa saatuihin kokemuksiin, jotta voidaan yksinkertaistaa hallinnollisia prosesseja, opintosopimuksia, tunnustamismenettelyjä sekä ammatillisen koulutuksen tarjoajien, työnantajien ja toimivaltaisten viranomaisten välistä yhteistyötä; 

10.	korostaa ammatillisen koulutuksen huippuyksiköiden muutosvoimaista roolia yhteistyöhankkeina ja -kumppanuuksina, jotka saattavat yhteen ammatillisen koulutuksen tarjoajat, viranomaiset, tiedeyhteisön ja yksityisen sektorin, jotta voidaan vahvistaa yhteyksiä näiden sidosryhmien välillä, kehittää innovatiivisia opetussuunnitelmia ja pedagogisia ratkaisuja, jotka vastaavat Euroopan osaamistarpeisiin, edistää ammatillisen koulutuksen opiskelijoiden, opettajien, kouluttajien ja muun henkilöstön liikkuvuutta ja löytää ratkaisuja hallinnollisiin, taloudellisiin, oikeudellisiin ja käytännön esteisiin, jotka haittaavat liikkuvuutta ammatillisessa koulutuksessa;

11.	kehottaa turvaamaan ammatillisen koulutuksen huippuyksiköille osoitetut määrärahat seuraavassa Erasmus+ -ohjelmassa ja varmistamaan, että menestyksekkäät ammatillisen koulutuksen huippuyksiköt hyötyvät vakaudesta ja näkyvyydestä, joita tarvitaan ammatillisen koulutuksen alan innovoinnin ja muutoksen jatkamiseksi niin EU:n tasolla kuin jäsenvaltio-, alue- ja paikallistasollakin;

12.	korostaa alueita, suurkaupunkialueita ja paikallistasoa edustavien viranomaisten roolia osallistavan, oikeudenmukaisen ja yhteyksiä työnantajaan sisältävän oppisopimuskoulutuksen ja ammatillisen koulutuksen ekosysteemien rakentamisessa ja julkisten koulutuskeskusten suorassa hallinnoinnissa;

13.	muistuttaa, että ammatillinen koulutus tarvitsee Erasmus+ -ohjelman puitteissa riittävää, näkyvää ja asteittain vahvistettavaa tukea, joka perustuu oppijoiden kysyntään, laatuun, osallisuuteen, vastaanottokykyyn ja ammatillisen koulutuksen liikkuvuutta koskevaan ”Eurooppa liikkeellä” -tavoitteeseen, samalla kun säilytetään ohjelman joustavuus ja tasapainoinen elinikäisen oppimisen rakenne;

14.	kehottaa tarpeen mukaan avaamaan mahdolliset tulevat Erasmus+ -ohjelman apurahat sekä lahjakkuutta ja huippuosaamista tukevat toimet strategisilla koulutusaloilla ammatillisen koulutuksen opiskelijoille ja korkea-asteen ammatillisen koulutuksen väylille ja täydentämään pikemminkin kuin vähentämään oppimiseen liittyvään liikkuvuuteen, osallisuuteen ja yhteistyöhön osoitettavaa Erasmus+ ‑ohjelman perusrahoitusta; 

15.	kehottaa käsittelemään tulevassa opettajia ja kouluttajia koskevassa EU:n ohjelmassa nimenomaisesti ammatillisen koulutuksen opettajien ja kouluttajien sekä muun asiaankuuluvan henkilöstön työvoimapulan syitä ja tarpeita, mukaan lukien uran houkuttelevuus, ammatillinen perus- ja täydennyskoulutus, joustavat ammatilliset väylät, pedagoginen innovointi, digitaalinen, tekoälyyn liittyvä ja vihreä osaaminen, osallisuustaidot ja tuki yritysten sisäisille mentoreille;

16.	painottaa ammatillisen koulutuksen ja muiden koulutusväylien, kuten korkea‑asteen koulutuksen, aikuiskoulutuksen ja työssä oppimisen, välisen läpäisevyyden merkitystä, jotta oppijat voivat edetä väylien välillä päätymättä umpikujaan; kehottaa tässä yhteydessä tunnustamaan entistä paremmin ammatillisen koulutuksen tutkinnot ja oppimistulokset, parantamaan ohjausta koko elämän ajan, ottamaan käyttöön pienet osaamiskokonaisuudet, joiden laatu on varmistettu, validoimaan epävirallisen oppimisen ja arkioppimisen sekä avaamaan väyliä ammatillisesta peruskoulutuksesta ylempään ammatilliseen koulutukseen, korkea‑asteen koulutukseen ja ammatilliseen jatkokoulutukseen; 

17.	kehottaa huolehtimaan siitä, että oppijat oppivat ammatillisen koulutuksen opinto‑ohjelmissa ammattikohtaisten taitojen lisäksi myös perustaitoja, digitaalisia taitoja, tekoälytaitoja, vihreitä taitoja, kansalaistaitoja, medialukutaitoa, yrittäjyystaitoja, sosiaalisia taitoja ja monialaisia taitoja, joita tarvitaan laadukkaisiin työpaikkoihin, elinikäiseen oppimiseen, aktiiviseen kansalaisuuteen ja demokratioiden selviytymiskykyyn; muistuttaa, että ammatillisen koulutuksen huippuosaamista ja osallisuutta on tavoiteltava samanaikaisesti ja että laadukkaiden ammatillisen koulutuksen mahdollisuuksien sekä liikkuvuus- ja innovointimahdollisuuksien olisi oltava sellaisten oppijoiden saatavilla, joilla on muita vähemmän mahdollisuuksia, ja vammaisten ja oppimisvaikeuksista kärsivien oppijoiden, aikuisopiskelijoiden, syrjäisimmillä alueilla, maaseutualueilla, syrjäisillä alueilla ja muita heikommassa asemassa olevilla alueilla olevien oppijoiden sekä STEM-aineisiin liittyvillä ammatillisen koulutuksen väylillä opiskelevien naisten ja tyttöjen saatavilla, myös hyödyntämällä liikkuvan koulutuksen tarjontaa, monimuoto-opetusta, etäohjausta ja yhteistyötä koulujen, koulutuskeskusten ja paikallisyhteisöjen välillä;

18.	kehottaa jäsenvaltioita haastamaan sukupuolistereotypiat ja rakenteelliset esteet koulutus- ja uravalinnoissa, jotta voidaan edistää sukupuolten tasa-arvoa ja naisten ja miesten tasapuolisempaa osallistumista kaikilla ammatillisilla väylillä ja aloilla ja kaikissa ammateissa;

19.	kehottaa jatkossakin edistämään vaikuttavaa ja tehokasta ammatilliseen koulutukseen suunnattua julkista rahoitusta sekä rahoituksen täydentävyyttä ja synergioita seuraavassa monivuotisessa rahoituskehyksessä, erityisesti Erasmus+ ‑ohjelmassa, AgoraEU-ohjelmassa, Euroopan sosiaalirahastossa ja muissa koheesiorahastoissa Euroopan kilpailukykyrahaston lisäksi; kehottaa parantamaan ammatillista koulutusta koskevia tietoja ja seurantaa sekä toteuttamaan uusia toimia, jotta ammatillista koulutusta koskevat EU:n vertailuarvot voidaan ottaa käyttöön tehokkaasti kaikissa jäsenvaltioissa;

20.	kehottaa rakentamaan tulevan ammatillista koulutusta koskevan eurooppalaisen strategian Kööpenhaminan prosessin ja sen viimeisimmän virstanpylvään eli Herningin julistuksen pohjalle ja välttämään samalla irrallisten uusien aloitteiden tekemistä sekä vahvistamaan nykyisten eurooppalaisten välineiden, joita ovat esimerkiksi eurooppalainen tutkintojen viitekehys, ammatillisen koulutuksen eurooppalainen laadunvarmistusverkosto, Europass, pienet osaamiskokonaisuudet, digitaaliset osaamistodistukset sekä epävirallisen ja arkioppimisen validointi, johdonmukaisuutta ja käyttöä käytännössä.

Kun luettelossa mainitaan luonnollisen henkilön nimi ja/tai tehtävänimike, valmistelija vakuuttaa antaneensa kyseiselle henkilölle Euroopan parlamentin tietosuojaselosteen numero 484 (https://www.europarl.europa.eu/data-protect/index.do), jossa määritetään henkilötietojen käsittelyyn sovellettavat ehdot ja siihen liittyvät oikeudet.

